九龍佐治五世紀念公園

九龍佐治五世紀念公園，英文King George V Memorial Park, Kowloon，原本為King George's Field，係香港嘅公園同遊樂場，嚮九龍官涌，佐敦一帶。佢係喺佐敦道以南，廣東道以東，港景峰同官涌市政大廈以北，廟街同上海街以西。行政上歸油尖旺區。設施有硬地球場、籃球場。 史 九龍佐治五世紀念公園喺1940年8月開始起，並喺1941年6月11號晏晝6點，由當年嘅香港輔政司史美（Norman Lockhart Smith）代替因為腳病嚟唔到嘅香港總督羅富國爵士（Sir Geoffry Alexander Stafford Northcote）主持開幕，公園喺1940年10月開始動土，承包商禮記公司（Lai Kee Company）用咗8個月時間，使咗7萬蚊港幣先起好。而正門原本係 Raoul Bigazzi 製作嘅精致中國牌坊式青銅門。公園個名係為咗紀念死咗嘅英王佐治五世，佔地94,000平方呎（8,742平方米），係當時九龍最大嘅公園。公園用仿中國官殿牌樓嘅園林設計，中間重有英王佐治五世嘅銅像添，兩邊都係兒童遊樂設施，包括韆鞦等等，係由「兒童遊樂場委員會」捐出嚟。 香港日治時期，公園嘅設施俾人整壞咗，到1954年3月21號整返好，先可以重開。重開之後，有3個中國式涼亭，並且加咗足球場同埋籃球場呢啲設施。公園正門嘅紅簷綠瓦門樓，一直都係呢個公園嘅特色之一。 1970年代，政府為咗令廣東道接住渡船街，將前者向西移，令公園多咗塊地。嚮1980年代後期，因為喺公園東南邊起咗官涌市政大廈而改建。入面有球場同遊樂場。 附近西南面有港鐵柯士甸站，同埋戲曲中心。 禁煙安排 呢個公園除咗指定範圍嘅吸煙區之外，其他地方一律唔准食煙。 睇埋 香港佐治五世紀念公園（遲過呢個起好，同樣都係紀念英王佐治五世嘅公園）； 1941年6月11號，香港嘅中文報紙《大公報》，第六版 1941年6月12號，香港嘅英文報紙《士蔑報（Hong Kong Telegraph）》，第2頁 出面網頁 九龍佐治五世紀念公園位置 九龍佐治五世紀念公園簡介